Resensie: Anton Goosen – Liedijeboer deur Hanlie Retief - Wêreldwyd
Resensie: Anton Goosen – Liedijeboer deur Hanlie Retief
'n Langpadreis is nie volmaak sonder 'n paar Anton Goosen treffers nie. Sy bydra tot Afrikaanse musiek is onoortreflik en jy gaan vêr moet soek om iemand te kry wat nie 'n liedjie ken wat deur Anton Goosen geskryf is nie. Dis natuurlik ook in 'n groot mate te danke aan die liedjieboer dat ons vandag groepe soos F**kofpolisiekar, Heuwels Fantasties en ander het om na te luister – hy het immers die eerste Afrikaanse rockliedjie ooit geskryf en bekendgestel.
In Liedjieboer word Anton Goosen se lewe bladsy vir bladsy in 301 blaaie uiteengesit. Van sy grootwordjare, onderwysjare en probleme met sy pa to sy eerste huwelik en die oomblik wat hy besef het sy lewe sal nooit weer dieselfde wees nie. Deur lief en leed neem hy ons, met behulp van die skryftalente van Hanlie Retief, deur sy lewe. Die hartseer oomblikke bly egter nooit te lank nie, want dit word deurentyd met 'n tikkie humor verbloem. Mens word saam hartseer, deel in die liefde, word saam kwaad en jy raak sommer nostalgies oor die vroeë era van Afrikaanse rock en popmusiek al het jy dit self nie geken nie. Nog nooit wou ek so graag by Houtstok wees soos toe ek daardie deel van die boek gelees het nie.
Goosen skroom nie om sy eie foute ook uit te wys nie en soms lees die boek meer soos 'n belydenis maar dit is juis dit wat die teks so bindend maak. Jy sal nie een keer die idee kry dat hy soos 'n kapokhaan wil pronk oor sy suksesse nie, inteendeel is hy baie nederig daaroor maar erken wel dat sy trots in die verlede hom 'n paar duur pryse laat betaal het. Jy gaan met nuwe oë na Goosen en 'n hele paar ander Afrikaanse bekendes kyk. Verbasende inligting en interessante staaltjies maak dat jou vingers gaan brand om bladsy na bladsy te blaai. Hou maar 'n naweek van niksdoen eenkant vir hierdie boek sodat alledaagse dinge nie inmeng in die leesproses nie.
Van al die boeke wat ek in 2020 gelees het, was dié een beslis my gunsteling.
← Emigrasie: 'n uitdaging vir Suid-Afrikaners tydens die COVID-19-pandemie Hoe verwerk jy die verlies van 'n geliefde as jy nie by was nie? →